EPISTOLA CXXXI. AD EUMDEM GILBERTUM ET ALIOS EPISCOPOS ANGLIAE.
THOMAS Cantuariensis archiepiscopus, GILBERTO Londoniensi, et omnibus episcopis Angliae.
Mittimus vobis litteras domini papae, quibus praecipit sub anathematis interminatione, ut clericis nostris universa cum integritate reddantur, quae eis ablata sunt, cuicunque commissa sint ex mandato regis. Inde est quod nos sub eadem interminatione vobis apostolica auctoritate praecipiendo mandamus, quatenus infra duos menses post harum susceptionem quidquid exinde recepistis, nobis restitui faciatis, ne vobis juxta quod dominus papa comminatur, eveniat. Praecipimus etiam, ut parochianos vestros, qui eorum reditus aut bona abstulerunt vel receperunt, ad restitutionem eorum similiter compellatis.